Sedeikiai
Sedeikiai – kaimas Anykščių rajono savivaldybės šiaurėje, prie Šventosios ir Pelyšos santakos ir kelio  175  Pagojė–Sedeikiai–Viešintos–Nociūnai . Seniūnaitijos centras. Išlikusi dvaro sodyba, netoliese stūkso gamtos paminklas – Katinų akmuo. Kaimo šiaurinėje dalyje, 70 m į pietryčius nuo Sedeikių-Pelyšų ir į Didžiuliškius kelių kryžkelės, 45 m į šiaurės rytus nuo Sedeikių-Pelyšų kelio yra Sedeikių kaimo, vad. Dvaro kapinės, kuriose buvo laidojami Sedeikių dvaro dvarininkai. Šalia Sedeikių tilto yra Sedeikių kaimo senosios kapinės. Taip pat šakojasi keliai  1216  Sedeikiai–Mikieriai–Čiukai ,  1226  Sedeikiai–Juodbalio karjeras . Kaimo teritorija priklauso Šimonių girios biosferos poligonui, aplink prasideda Šimonių giria. Kaimo šiaurėje prasideda Pelyšos geologinis draustinis.